સરદાર પૃથ્વીસિંહ તે જમાનામાં ભાવનગરમાં છદ્મવેશે સ્વામીરાવ રૂપે રહેતા. એમની મુખ્ય પ્રવૃત્તિ વ્યાયામ. નવી પ્રજાને તેમણે ખડતલ અને સાદા જીવનની પ્રેરણા આપી. વજુએ એ પ્રેરણા ઝીલી લીધી અને વ્યાયામ વડે શરીરને મજબૂત અને કસાયેલું બનાવ્યું. સાથે રાષ્ટ્રવાદના રંગે પણ રંગાયો. પંડિત સુંદરલાલનું ‘પરાધીન ભારત’ નામનું પુસ્તક અંગ્રેજ સરકારે જપ્ત કર્યું હતું. મારી પાસે તેની એક નકલ હતી. વજુ તે વાંચી ગયો. પછી પરીક્ષામાં ઈતિહાસના પ્રશ્નપત્રના જવાબમાં તેણે જે લખ્યું તે ઈતિહાસના સરકાર માન્ય પાઠ્યપુસ્તકા જવાબ ન હતા, પણ પંડિત સુંદરલાલે લખેલા રાષ્ટ્રીય ઈતિહાસના જવાબ હતા. પરિણામે વજુ નપાસ થાય એમાં કંઈ નવાઈ છે?